দ্বিজেন শর্মাকে প্রথম দেখি সংবাদ অফিসে। আমি সংবাদে চাকরি করেছি ১৯৯৯ থেকে ২০০৭ পর্যন্ত। পুরানা পল্টনের সংবাদ অফিসে তখন আমি যে রুমটিতে বসতাম সেটা ছিল নক্ষত্রখচিত। আমরা একরুমে বসতাম বজলুর রহমান, সন্তোষ গুপ্ত, মকবুলার রহমান, আবুল হাসনাত, মুনীরুজ্জামান, সোহরাব হাসান এবং আমি। মাঝে মাঝে বসত শিল্পী বীরেন সোম। মাঝে মাঝে রফি হক। দেশের বরেণ্য ব্যক্তিরা ওই রুমে প্রায়ই আসতেন আড্ডা দিতে। সেখানেই প্রথম দেখেছি দ্বিজেন শর্মাকে। সাহিত্য নিয়ে, রাজনীতিসহ নানা বিষয় নিয়ে ঘণ্টার পর ঘণ্টা আড্ডা হতো। দ্বিজেন দা বলতেন কম, শুনতেন বেশি। মাঝে মধ্যে এক-আধটা প্রয়োজনীয় প্রশ্ন ও মন্তব্যের মাধ্যমে আলোচনাকে ঘন করে তুলতে পারতেন।